ประกันวินาศภัย ใช้กรมธรรม์ใหม่ คุ้มรถข้ามแดน
ประกันวินาศภัย เร่งคลอดกรมธรรม์ใหม่ คุ้มครองรถข้ามแดนเพื่อการท่องเที่ยว
17 พ.ค. 2559

ประกันวินาศภัย เร่งคลอดกรมธรรม์ใหม่ คุ้มครองรถข้ามแดนเพื่อการท่องเที่ยว
นายกี่เดช อนันต์ศิริประภา ผู้อำนวยการบริหารสมาคมประกันวินาศภัยไทย เปิดเผยว่า ขณะนี้ทางสมาคมอยู่ระหว่างจัดทำกรมธรรม์ประกันภัยรถข้ามแดนฉบับใหม่เพื่อใช้กับรถที่จดทะเบียนต่างประเทศ และนำเข้ามาขับขี่ท่องเที่ยวในประเทศไทยโดยเฉพาะ และให้ตรงกับประกาศของกรมการขนส่งทางบก ที่เพิ่งออกประกาศมาเมื่อช่วงต้นปี 2559 ซึ่งหลังจากนี้จะมีการกำหนดอัตราเบี้ยใหม่ให้สอดคล้องกับความเสี่ยง โดยจะยื่นเรื่องขออนุมัติจาก คปภ.ต่อไป 
ทั้งนี้ ในส่วนของการประกันภัยนั้น ตามประกาศของกรมการขนส่งทางบกได้ระบุว่า เมื่อมีการนำรถดังกล่าวเข้ามาในประเทศไทย ผู้ประกอบธุรกิจนำเที่ยวจะต้องแสดงเอกสารสำเนาการประกันภัยตามพระราชบัญญัติ (พ.ร.บ.) คุ้มครองผู้ประสบภัยจากรถ พ.ศ. 2535 และการประกันภัยรถยนต์ประเภท 3 ซึ่งให้ความคุ้มครองความเสียหายต่อชีวิตและร่างกายของบุคคลภายนอก ไม่ต่ำกว่า 1 ล้านบาท/หนึ่งคนในแต่ละครั้ง รวมถึงความเสียหายต่อทรัพย์สิน ไม่ต่ำกว่า 1 ล้านบาทในแต่ละครั้ง และระยะเวลาการเอาประกันภัยไม่น้อยกว่าระยะเวลาในการใช้รถในราชอาณาจักรหรือไม่เกิน 30 วัน
สำหรับกรมธรรม์ใหม่ที่จะออกมาใช้นี้ เป็นกรมธรรม์มาตรฐาน ที่รวมกันระหว่างประกัน พ.ร.บ. กับ ประกันประเภท 3 ให้เป็นฉบับเดียวกัน เพื่อความสะดวกในการขาย โดยให้ความคุ้มครอง ความเสียหายต่อชีวิต ทรัพย์สิน และได้ขยายความคุ้มครองอุบัติเหตุ (พีเอ) ด้วย